**18.11.2015**

**COMUNICAT DE PRESĂ**

 **Workshop pentru constituirea Rețelei Naționale a Specialiștilor în Incluziune Socială**

 În perioada **18-20 noiembrie 2015** se desfășoară la Sinaia workshop-ul de constituire a ***Rețelei Naționale a Specialiștilor în Incluziune Socială***, în cadrul proiectului ***Guvernare Incluzivă***, implementat de asociația „Asistenţă şi Programe pentru Dezvoltare Durabilă – Agenda 21” în parteneriat cu Agenţia Naţională a Funcţionarilor Publici.

 Invitați să participe la acest workshop sunt directorii executivi ai Agenţiilor Judeţene pentru Plăţi şi Inspecţie Socială, care vor avea ocazia să prezinte cele mai bune practici care au produs rezultate concrete şi sustenabile la nivel local, în ceea ce privește reducerea riscului de discriminare şi crearea de oportunități egale grupurilor vulnerabile pentru participarea la procese decizionale și pentru asigurarea accesului egal la servicii publice. De asemenea, la eveniment vor fi prezenți directorul general al Agenţiei Naţionale pentru Plăţi şi Inspecţie Socială, Adrian Toader, cât și reprezentanți ai Ministerului Muncii, Familiei, Protectiei Sociale şi Persoanelor Vârstnice

Rezultatul acestui workshop va fi constituirea ***Rețelei Naționale a Specialiștilor în Incluziune Socială*** al cărei scop este asigurarea unui cadru favorabil colaborării, constituirii de parteneriate între membrii reţelei și schimbului de experienţă, cât şi acordarea de suport şi expertiză în domeniile specifice incluziunii sociale.

Cu această ocazie va fi elaborat și aprobat *Regulamentul de funcţionare a reţelei*, document ce va consolida statutul rețelei și va facilita continuitatea acesteia și după încheierea proiectului.

Constituirea rețelei naționale răspunde obiectivelor stabilite de Strategia Națională de incluziune socială și reducere a sărăciei (2015 – 2020) de întărire a capacității instituţionale la toate nivelurile, pentru a oferi posibilitatea tuturor actorilor relevanți să colaboreze în dezvoltarea și implementarea de politici pentru combaterea sărăciei și a excluziunii sociale.

De asemenea, schimbul de bune practici și experiența împărtăşită cu această ocazie vor putea fi valorificate la nivel local, în activitatea Comisiei judeţene privind incluziunea socială, iar proiectele de succes identificate vor sta la baza elaborării unui ***Compendiu de bune practici*** care va fi diseminat la nivel național.

 Proiectul ***Guvernare Incluzivă*** este implementat cu sprijinul financiar al Programului RO10 - CORAI, program finanţat prin Granturile SEE 2009-2014 şi administrat de Fondul Român de Dezvoltare Socială. Valoarea totală a proiectului este de 720,180.02 RON, din care co-finanțarea Granturilor SEE este în valoare de 550,937.70 RON, iar co-finanțarea publică este de 97,224.30 RON.

 Informații suplimentare despre proiect pot fi obținute de pe site-urile [www.anfp.gov.ro](http://www.anfp.gov.ro) și [www.agenda21.org.ro](http://www.agenda21.org.ro).

***Direcţia Comunicare şi Relaţii Internaţionale***

**comunicare@anfp.gov.ro**

**Tel./fax: 0374 11 27 22**